Alícia Izquierdo: «Hem assentat les bases i 2025 serà l'any de la protecció del patrimoni de Gandia»
27 desembre 2024

## Alícia Izquierdo: «Hem assentat les bases i 2025 serà l'any de la protecció del patrimoni de Gandia»27 desembre 2024Última actualització: 28 desembre 2024

![](../gestion/img/6475341b140c40a3665a92dcb6b4ad92869aaec6f368c6709dce941737d95fb6.jpg)  
  

La primera tinenta d’alcaldia i regidora de Patrimoni i Memòria Democràtica, ****Alícia Izquierdo****, ha comparegut aquest matí davant els mitjans de comunicació acompanyada de l’arqueòleg municipal i director del Museu Arqueològic de Gandia (MAGa), ****Joan Negre****, per fer un balanç de les principals actuacions dutes a terme durant 2024.

__«La majoria de les accions assenten les bases del futur pròxim pel que fa a la protecció del patrimoni històric, artístic i cultural de Gandia. I marcarà les actuacions de l’any pròxim. No en va, per a 2025 hem previst un augment del 400% als Pressupostos municipals;__ __passarem dels 170.000 € d’enguany a més de 900.000 €, el major de la història»__, ha destacat Izquierdo, qui ha enumerat els principals projectes en marxa o ja finalitzats:  
  

****C********ampanar de la Col·legiata****

S’ha fet una __s__upervisió setmanal de totes les actuacions vinculades al contracte d’obra per a la restauració del Campanar de la Col·legiata, una de les principals actuacions patrimonials a la ciutat. __«Les obres van a bon ritme, tot i que h____i h____a hagut modificacions que han provocat retards, però ha estat per les troballes noves que han anat apareixent, el que sempre és una bona notícia»__.  

****Ermita de Sant Vicent****

__«Vam començar 2024 amb l’ensurt per l’incendi de la coberta i en pocs dies es procedirà al muntatge del sostre»__. També s’ha licitat el contracte de serveis consistent en la realització de l’estudi arqueològic previ a la rehabilitació de l’ermita (preceptiu per poder sol·licitar l’autorització del projecte de restauració), valorat en 78.393,48 € i s’espera que estiga adjudicat en ferm aquesta setmana. 

****Capella de l’Assumpció****

Després d’anys de tràmits per a la permuta, l’ajuntament la va adquirir i el 3 de juliol de 2024 es van iniciar les obres de restauració per 309.575€. També es va adjudicar el contracte de servei per a la direcció d’obra, execució i seguretat i salut de les obres de restauració per valor de 36.905€. El deparament de Patrimoni està duent la direcció facultativa de les actuacions arqueològiques i la supervisió de tota l’obra.

 __«Els treballs marxen a bon ritme i van apareixent també sorpreses arqueològiques en positiu. Esperem que al Nadal pròxim tinguem en marxa el Centre d’interpretació dels clàssics (Ausiàs Marc, Joanot Martorell i Joan Roís de Corella), i centre d’acollida al visitant»__.  

****Castell de Bairén****

El parc arqueològic del Castell de Bairén està molt viu, perquè es fan permanentment campanyes d’excavació conforme a les subvencions que van rebent-se. Enguany s’ha finalitzat l’obra consistent en la consolidació i museïtzació dels espais excavats en l’alcassaba de Bairén en 2022, adjudicat per 29.352,50 €, i executat entre el 18 de desembre de 2023 i el 29 de febrer de 2024.

__«Per a 2025 s’han previst 200.00____0__ __euros per a una nova campanya d’excavacions.__ __T____ambé la restauració d’una altra part de les muralles, que es veuran el doble d’altes, gràcies als treballs de desenterrament i consolidació.__  __A més, dins un projecte Next Generation, està contemplada l’adequació d’un aparcament baix i la millora dels accessos».__  

****Alqueries de les Foies****

S’ha adjudicat un contracte menor de serveis per a la redacció dels estudis previs per a la restauració i implantació d’un alberg juvenil amb integració dels BRL de l’Alqueria del Gall i l’Alqueria de les Boles a la Universitat Politècnica de València, valorat en 17.545,00 €.  
  

Per la seua banda, Joan Negre, ha explicat els treballs de seguiment de les obres públiques, vigilant que no es faça malt bé el patrimoni ocult, documentant l’aparició de restes arqueològiques, protegint-les si es troben peces o elements destacats... És el cas, per exemple, de les obres de conversió en zona de vianants de l’àrea monumental de la vila de Gandia. 

També de les actuacions als polígons Rajolar i Sanxo Llop, que conformen una gran àrea arqueològica. En el cas de Sanxo Llop, construit sobre un dels jaciments calcolítics més importants d’Europa.

Tot i trobar-se ja en vigor a Gandia, el catàleg de Béns i Espais Protegits continua en tramitació ambiental des de novembre de 2023 a la Generalitat. Igual que el Pla Especial de Protecció del Castell de Bairén, aprovat urbanísticament provisionalment el 25 d’abril de 2024 pel Ple de l’Ajuntament, a l’espera d’aprovació per la Conselleria d’Urbanisme.  
 

****Fosses Memòria Democràtica Cementeri de Gandia**** 

En aquests moments s’està procedint a la identificació genètica dels cossos exhumats en la tercera campanya i cap al mes de febrer o març es podrien tindre els primers resultats. Al Pressupost municipal de 2025 hi ha una partida de 183.000 euros per a la quarta fase d’excavacions a les fosses del cementeri.  
  
D'altra banda, l’arqueòleg municipal ha destacat entre les intervencions de l’any vinent la restauració del xapitel o coberta piramidal que cobreix la Torre dels Pares. “Tenim projectes preparats per a molts elements patrimonials per a poder estar atents a la convocatòria de subvencions d’altres administracions”, ha conclòs.     
  

Un any que en el patrimonial acaba amb la millor de les notícies que coneixíem ahir, l'ajuda del 2% cultural concedida pel Ministeri de Transports i Mobilitat Sostenible i el d'Habitatge i Agenda Urbana per a la reforma del Palau Ducal dels Borja.

Una ajuda de més d'un milió d'euros que permetrà quatre actuacions: la primera, intervindre en el sòl, bigues de fusta i terrassa del Saló de Corones; la segona, reparar una deformació que pateix el sòl de la capella; en tercer lloc derruir el mur que existeix entre els carrers Carmelites i Jesuïtes el que permetrà crear una nova plaça i finalment, reparar problemes d'estructura de l'escala del pati d'armes. Aquesta intervenció sol·licitada des de l'Ajuntament de Gandia i la Fundació del Palau Ducal serà costejada en un 70% pels ministeris i el 30% pel consistori.